
Sorszámosztó rendszer fejlesztése háziorvosi rendelők részére

A várakozás modern világunk egyik leggyakoribb és sajnos elkerülhetetlen kényszerűsége. Várakozunk közlekedés közben, a piros lámpánál, vásárlás során a pénztárnál, az étteremben, a patikában és a bankban. Egyes becslések szerint egy átlagos ember napi 45-60 perc közötti időt tölt várakozással. A hivatali ügyek intézésekor, egészségügyi intézményekben gyakran ennél is hosszabb, több órás sorban állással kell számolni. A helyzetet tovább rontja, hogy gyakran azt sem lehet megbecsülni, előreláthatólag mennyi ideig kell még várakozni. Ez a bizonytalanság az, ami sokakból komoly stresszt, frusztrációt vált ki.
A társadalmi jelenséget tanulmányozva terveztünk meg egy minden tekintetben korszerű, komplett sorszámosztó rendszert, mellyel egyszerűen és hatásosan koordinálható az ügyfelek várakoztatása. A kapott sorszám egyértelműen jelzi az ügyfelek számára, hogy mennyien várakoznak előttük, így csökkentve a bizonytalanság érzetét. A rendszer a kiszolgálás sorrendjét is egyértelműen meghatározza, ezzel kiszűrve a koordinálatlan sorban állás során gyakran megfigyelhető félreértéseket. A várakozási idő jelentős csökkentése érdekében az időpont előfoglalás is biztosított, mely funkció szerves részét képezi az általunk készített sorszámosztónak.
A rendszer tervezésekor nagyon fontos szempont volt, hogy a jelenleg kereskedelmi forgalomban lévő alternatíváknál jóval kedvezőbb árral értékesíthető, komplett megoldást hozzunk létre. A hardver komponensek közül az egyik legfontosabb a sorszámok nyomtatását végző, gazdaságosan üzemeltethető hőpapíros nyomtató. Az ügyfelek behívását hangjelzéssel, valamint vizuálisan egy korszerű LED- kijelzővel valósítjuk meg. A szoftveres megvalósításhoz kizárólag nyílt forráskódú, szabadon felhasználható technológiákat használtunk. A hardverkomponensek működését összehangoló vezérlőprogram JavaFX technológián alapul, mely napjainkban viszonylag újdonságnak számít. További előny az alacsony hardverigény, valamint a technológiából eredő platformfüggetlenség. Az adatbázis hátteret és konzisztens adattárolást a szintén szabadon felhasználható PostgreSQL relációs adatbáziskezelővel biztosítjuk. A felhasznált szoftvereknek nincs licenszdíja, így szoftveres oldalon biztosított az alacsony fejlesztési költség. A kedvező ár elérhetővé teszi rendszerünket az alacsonyabb költségvetéssel gazdálkodó felhasználók számára.



